b'\n_START_ARTICLE_\nSondra Locke\n_START_SECTION_\nBiografija\n_START_PARAGRAPH_\nSandra gim\xc4\x97 Tenesio valstijoje, jos t\xc4\x97vams dar anks\xc4\x8diau i\xc5\xa1siskyrus, baig\xc4\x97 mokykl\xc4\x85 ir nes\xc4\x97kmingai m\xc4\x97gino studijuoti universitete. Metusi mokslus, ji dirbo Na\xc5\xa1vilio televizijos kanale WSM-TV ir modeliu laikra\xc5\xa1\xc4\x8dio \xe2\x80\x9eThe Tenessian\xe2\x80\x9c mados puslapiui. B\xc5\xabdama ma\xc5\xbedaug 20-ies, ji pakeit\xc4\x97 savo vardo tarim\xc4\x85 \xc4\xaf \xe2\x80\x9eSondra\xe2\x80\x9c, nes nenor\xc4\x97jo skambesio, pana\xc5\xa1aus \xc4\xaf \xe2\x80\x9eSandy\xe2\x80\x9c._NEWLINE_1967 m. Sondra laim\xc4\x97jo talent\xc5\xb3 paie\xc5\xa1kos konkurs\xc4\x85 vaidmeniui filme \xe2\x80\x9eThe Heart Is a Lonely Hunter\xe2\x80\x9c, kuriame taip pat vaidino Alan Arkin. Filmas ir jos vaidyba sulauk\xc4\x97 didelio d\xc4\x97mesio, o pradedan\xc4\x8dioji aktor\xc4\x97 netgi buvo nominuota Oskarui (\xc5\xa1\xc4\xaf laim\xc4\x97jo Ruth Gordon). Tais pa\xc4\x8diais metais Sondra i\xc5\xa1tek\xc4\x97jo u\xc5\xbe mokyklos laik\xc5\xb3 draugo skulptoriaus Gordono Andersono. Pastarasis buvo g\xc4\x97jus ir Sondra apie tai \xc5\xbeinojo. Savo autobiografijoje ji teig\xc4\x97, kad tarp j\xc5\xb3 nebuvo joki\xc5\xb3 seksualini\xc5\xb3 santyki\xc5\xb3 ir v\xc4\x97liau, pasukus skirtingais keliais, jiedu liko gerais draugais ir oficialiai nei\xc5\xa1siskyr\xc4\x97._NEWLINE_1976 m. Sondra nusifilmavo vesterne \xe2\x80\x9eThe Outlaw Josey Wales\xe2\x80\x9c ir u\xc5\xbemezg\xc4\x97 artimus ry\xc5\xa1ius su pagrindinio vaidmens atlik\xc4\x97ju Clint Eastwood, v\xc4\x97liau 14 met\xc5\xb3 buvusiu jos gyvenimo partneriu. Per t\xc4\x85 laikotarp\xc4\xaf jie kartu vaidino keliuose filmuose, o Eastwoodas prodiusavo 2 jos re\xc5\xbeisuotus filmus. 1990 m. jie i\xc5\xa1siskyr\xc4\x97 \xe2\x80\x93 Sondra padav\xc4\x97 Eastwood\xc4\x85 \xc4\xaf teism\xc4\x85 reikalaudama 1,3 mln. doleri\xc5\xb3 kompensacijos, taip pat tvirtindama, kad per tuos metus buvo priversta 2 kartus darytis abort\xc4\x85. Be to, per paskutiniuosius 3 j\xc5\xb3 bendro gyvenimo metus Eastwoodas susilauk\xc4\x97 2 vaik\xc5\xb3 su kita moterimi, stiuardese Jacelyn Reeves._NEWLINE_1999 m. Sondra fakti\xc5\xa1kai pasitrauk\xc4\x97 i\xc5\xa1 kino, sp\xc4\x97jusi dar re\xc5\xbeisuoti 4 juostas.'